‘ฟิลลิป’ทวงแชมป์ตะกาฟุล
ต.ค.นี้หวนคืนกลับมาทำตลาดใหม่ถูกหลักศาสนาขอ5ปีปั๊มยอด150ล้าน
6 ต.ค. 2557

ต.ค.นี้หวนคืนกลับมาทำตลาดใหม่ถูกหลักศาสนาขอ5ปีปั๊มยอด150ล้าน
ฟิลลิปประกันชีวิตลั่น ทวงตำแหน่งผู้นำเบี้ยตะกาฟุล เริ่มทำตลาดใหม่ ต.ค.นี้ หลังได้ผู้ถือหุ้นรายใหม่ พร้อมแต่งตั้งคณะกรรมการชะรีอะฮ์ เรียกความเชื่อมั่นลูกค้าชาวไทยมุสลิม 
นายสุจินต์ พงษ์ศักดิ์ กรรมการผู้จัดการ บริษัท ฟิลลิปประกันชีวิต เปิดเผยว่า บริษัทจะหลังจากได้ผู้ถือหุ้นใหม่จากสิงคโปร์เข้ามาซื้อบริษัทฟินันซ่าประกันชีวิต และเปลี่ยนชื่อใหม่ เป็นบริษัทฟิลลิปประกันชีวิต มีการปรับองค์กรเข้าที่แล้วพร้อมที่จะกลับมาขยายตลาดประกันตะกาฟุลอีกครั้ง หลังจากเคยเป็นผู้นำตลาดแต่ได้หยุดทำตลาดไป ซึ่งบริษัทเป็นบริษัทประกันชีวิตแห่งแรกๆ ที่ทำตลาดประกันตะกาฟุลอย่างจริงจังเมื่อ 8 ปีก่อน
“ประกันตะกาฟุลอยู่ที่ความน่าเชื่อถือของคณะกรรมการชะรีอะฮ์ ที่มีความเชี่ยวชาญด้านศาสนา ซึ่งบริษัทได้แต่งตั้งคณะกรรมการชุดใหม่ และมีโต๊ะอิหม่าม 15 คนร่วมเป็นสักขีพยานในการเปิดตัวตะกาฟุลเพื่อขยายตลาดอีกครั้ง มั่นใจได้ว่าตะกาฟุลของบริษัทจะมีความโปร่งใส ถูกต้อง ตามหลักศาสนาอิสลาม” นายสุจินต์ กล่าว
ทั้งนี้ บริษัทตั้งเป้าเงินสมทบตะกาฟุล หรือเบี้ย 40 ล้านบาท และจะเติบโตปีละไม่ต่ำกว่า 10% หรือเบี้ย 150 ล้านบาทในอีก 5 ปีข้างหน้า และมีลูกค้าที่อยู่ภายใต้การดูแล 1 หมื่นคน ส่วนลูกค้าเก่ายังมีผลบังคับถึงวันที่ 31 ส.ค.ที่จะถึงนี้มีจำนวนสมาชิก 2,200 คน วงเงินความคุ้มครอง 420 ล้านบาท 
สำหรับการลงทุนของเงินสมทบตะกาฟุลที่ได้มา มีการลงทุนที่มีผลตอบแทนในรูปของส่วนแบ่งกำไร และไม่ลงทุนที่ได้มีข้อห้ามไว้ในหลักศาสนาอิสลาม พร้อมทั้งได้แยกสัดส่วนการลงทุนออกต่างหาก จากการลงทุนรวมของบริษัท โดยปัจจุบันได้ลงทุนในพันธบัตรระยะยาวของรัฐบาล ฝากเงินในบัญชีสำหรับศาสนาอิสลาม และกองทุนรวมอิสลามิก ซึ่งบริษัทเป็น 1 ใน 3 ของผู้ลงทุนรายใหญ่ในกองทุนดังกล่าว
อย่างไรก็ตาม ในปัจจุบันทรัพย์สินลงทุนของตะกาฟุลมี 370 ล้านบาท หรือ 4.8% จากสินทรัพย์ลงทุนรวมของบริษัท 7,700 ล้านบาท โดยปี 2556 มีผลตอบแทนจากการลงทุนจากกองทุนตะกาฟุล 5.43% ซึ่งได้จ่ายเงินปันผลให้กับลูกค้าแล้ว และส่วนหนึ่งได้นำไปบริจาคตามหลักศาสนาอิสลาม
นายสุจินต์ กล่าวว่า ปัจจุบันบริษัทมีสาขาตะกาฟุลโดยเฉพาะ 5 แห่งครอบคลุมในพื้นที่ภาคใต้ และจะขยายสาขาดังกล่าวเพิ่มในพื้นที่ที่มีชาวไทยมุสลิมในเขตกรุงเทพมหานครด้วย ซึ่งอยู่ระหว่างการศึกษา โดยจะสร้างตัวแทนตะกาฟุลเพิ่มขึ้น จากปัจจุบันที่มีสัดส่วน 5% ของจำนวนตัวแทนทั้งหมด 2,300 คน
นายวิทยา วิเศษรัตน์ ประธานคณะกรรมการฟิลลิปชะรีอะฮ์ บริษัท ฟิลลิปประกันชีวิต กล่าวว่า ที่ผ่านมาบริษัทมีปัญหาทำให้การทำตลาดประกันตะกาฟุล ตามหลักศาสนาอิสลามต้องชะลอตัว เพราะตามหลักศาสนาสอนไว้ว่า ถ้ายังสงสัย อย่าเพิ่งทำ และหากสงสัยให้ถามคนที่ชำนาญการที่ปฏิบัติมา ไม่ใช่ถามจากผู้รู้ โดยคณะกรรมการชุดนี้ประกอบด้วย นายแวดือราแม มะมิงจิ นายอณัส อมาตยกุล นายเจริญ โต๊ะมางี มีการยึดหลักปฏิบัติตามศาสนาอิสลามอย่างเคร่งครัด หลังจากบริษัทได้แก้ไขปัญหาแล้ว ในฐานะคณะกรรมการฟิลลิปชะรีอะฮ์ มีความมั่นใจและเชื่อมั่นในการที่จะให้คำแนะนำตะกาฟุลตามหลักศาสนาอิสลามกับประชาชนอีกครั้ง
สำหรับผลการดำเนินงานในช่วง 8 เดือนแรกของปีนี้ บริษัทมีเบี้ยรับปีแรก 25 ล้านบาท เพราะเพิ่งเปิดขายกรมธรรม์ใหม่ในปีนี้ เบี้ยต่ออายุ 464 ล้านบาท มีเบี้ยรับรวม 5-10 ล้านบาท ลดลง 5%